દ્રુપદ- દ્રોણનું વૈમનસ્ય સૌને કુરુક્ષેત્ર સુધી લઈ ગયું. દ્રુપદે પુત્રેષ્ઠિ યજ્ઞ કરી દ્રોણને હણે તેવો પુત્ર મેળવ્યો હતો. ધૃષ્ટદ્યુમ્ન દ્રોણનો હત્યારો બન્યો. આ હત્યા પછી શું વેરનું શમન થયું ? ના, ના, ના, પિતા પુત્ર અશ્વત્થામાને વેર વારસામાં આપી ગયા. અઢાર અક્ષૌહિણી સેનામાંથી પાંડવપક્ષે પાંચ પાંડવો, સાત્યકિ અને શ્રીકૃષ્ણ એમ સાત અને કૌરવપક્ષે અશ્વત્થામા, કૃતવર્મા અને કૃપાચાર્ય એમ ત્રણ બચ્યા હતા. યુદ્ધવિરામ પછી પાંડવો દિવસોનો થાક ઉતારવા રાત્રે તંબુમાં નિરાંતવા સૂતા હતા ત્યારે યુદ્ધના તમામ નિયમોને કોરાણે મૂકીને દ્રૌપદીના પાંચેય પુત્રોનો અંધારામાં શિરચ્છેદ કરે છે. આનાથી મોટું અધમકૃત્ય બીજું કયું હોઈ શકે ? વળી અભિમન્યુની પત્ની ઉત્તરાના ગર્ભ ઉપર બ્રહ્માસ્ત્ર ચલાવે છે. ભગવાન વેદવ્યાસે અશ્વત્થામાને ચિરંજીવ બનાવ્યો છે. ઈર્ષા-દ્વેષ ચિરંજીવ છે. તે ક્યારેય મરતાં નથી તે બતાવવા.